AlexejDobrolubov/national_council_slovak_2010 huggingface dataset:
9. schôdza NR SR - 4.deň - B. popoludní
Dátum: 2024-02-06
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

22. Aha, ďakujem, už je to v poriadku. Bol som prihlásený, neviem, v čom bol problém. Pán kolega Hargaš, spomenuli ste vo svojom príspevku v rozprave Mečiarove amnestie, že týmto Trestným zákonom sú to ako keby druhé Mečiarove amnestie. Ja súhlasím s vaším názorom, lebo tu hrozí, že nielen zrušením Úradu špeciálnej prokuratúry, ale aj ďalšími zmenami navrhovanými v Trestnom zákone, ako sú zmeny trestných sadzieb, prekvalifikovanie a premlčanie trestných činov, ale najmä ich kombináciou prináša tento nový Trestný zákon amnestie a ochranu pre ľudí blízkych vládnej koalícii. O mnohých vieme, ktorí boli obvinení, o mnohých možno nevieme, ale môže za tým byť táto logika. Bola by to amnestia za skutky minulé, ale do istej miery aj budúce. Je dobré, že to vieme vopred a budeme toho svedkami. A súhlasím s vami tiež, že takéto amnestie budú mať väčší dopad na našu krajinu ako Mečiarove amnestie. Je dobré, že o tom hovoríme tu v snemovni, je dobré, že o tom hovoríme na námestiach a že to ľudia vidia aj v celej krajine. A chápem, že kolegovia z koalície o tomto nechcú diskutovať, teda o tom aspekte amnestií, ale okrem toho, že ten zákon prináša takéto de facto amnestie, vieme, že prinesie aj chaos, ktorý predkladateľ zjavne nedomyslel. Aj o tomto hovoríme vo svojich príspevkoch v rozprave a čakáme na odpoveď a chceli by sme naozaj vidieť to, čo zajtra alebo kedy bude hlasovanie z tohto zákona vyjde, aké budú tie dopady. Na to nedostávame odpoveď, keď sa kolegovia nezapájajú do diskusie. Ďakujem.
22. schôdza NR SR - 2.deň - B. popoludni
Dátum: 2024-10-23
Poslanec: Dej, Dávid (PS)
Druh vystúpenia: Vystúpenie s faktickou poznámkou

42. Ďakujem pekne za asi všetky teda faktické poznámky. Ja som chcel povedať, že aby to nebolo úplne vnímané, že my teraz akože ostro odsudzujeme, kritizujeme tento návrh zákona, lebo toto je zákon, ktorý chodí do parlamentu každý rok, rozumieme, že upravuje nejaké vzťahy medzi športovými zväzmi a tak ďalej tento zákon. Ale... a je teda fajn, že sa tam navyšujú tie peniaze. My sme chceli v prvom čítaní vytknúť tie sporné body, ktoré sa upravujú, respektíve keby prišli do platnosti, akým spôsobom by sa to odrážalo v tej realite, že na konci dňa by sa naozaj jednoducho znížila tá transparentnosť. A mňa ešte počas tejto diskusie, ako sme tu diskutovali, napadlo teda, ak by teda tie príjmy predsa len o nejakú vyššiu časť, ako momentálne je, nemuseli by teda zverejňovať tie výročné správy a podobne, teda nie úplne by sme museli vedieť, odkiaľ tie peniaze dostali, tak či to trochu tak nenaráža na ten zákon o mimovládkach, keby náhodou, ja neviem, Slovenský futbalový zväz dostal peniaze od UEFA, tak by to bolo podľa tohto vášho návrhu zákona, ktorý ste tu už raz mali, zahraničný agent, tak teda ja neviem, či sa to má, alebo nemá zverejňovať. V každom prípade chcem povedať to, že je dôležité sa na ten šport pozerať ako na celok, že treba jednoducho začať od tej podlahy, a to dneska sú naozaj deti a mládež, na to, aby sme mohli stavať strechu, a to sú tí olympionici, ktorí, verím tomu, že budú nosiť tých medailí viac a nie menej. Ďakujem pekne.
19. schôdza NR SR - 12.deň - B. popoludni
Dátum: 2024-10-01
Poslanec: Dej, Dávid (PS)
Druh vystúpenia: Vystúpenie s faktickou poznámkou

74. Ďakujem veľmi pekne. Ďakujem veľmi pekne za obidve faktické, pokúsim sa zareagovať na obidvoch pánov poslancov. Kolega Glück, no tak, samozrejme, že keď boli síce nižšie úroky na hypotéky, tak sa k tomu mohlo dostať viacej ľudí, ale to mám taký úvod do ekonómie, že čím väčšia je tá ponuka tej možnosti, tak, samozrejme, tým pádom aj ten dopyt je väčší a to ovplyvňuje tú cenu, čiže ono by sa dalo inými slovami povedať, že sme tu mali lacné hypotéky na drahé bývanie. To znamená, že ak tie úvery boli lacné, tak potom ten záujem o tie byty, ktoré boli, tak tí predávajúci tých bytov mohli s tými cenami v zásade si robiť, čo chceli a zvyšovali tú cenu, pretože keď dneska na nejaký byt je päť záujemcov, pretože sa k tomu veru nemá, alebo nevie nikto dostať a iné je, keď je päťdesiat záujemcov, tak, samozrejme, že to ovplyvňuje aj tú cenu tej nehnuteľnosti tá dostupnosť tých hypoték. Takže jedna vec je výška úrokovej sadzby a druhá vec je samotná tá cena tej nehnuteľnosti. My sme mali napríklad príspevok na bývanie, ktorý je úplne adresný, reálne môže pomôcť ľuďom si udržať to bývanie a toto by napríklad vyriešilo aj túto situáciu. Pán poslanec, ste spomínali to, že sa prihováram nejakej časti ľudí, ktorí tu ostali, tak ja sa prihováram všetkým ľuďom na Slovensku alebo aj v zahraničí, ktorí naozaj by chceli raz žiť v krajine, ktorá je sociálne spravodlivá, naozaj tu politici majú jasnú víziu, prichádzajú s reformami takými, ktoré zvyšujú mzdy, zdostupňujú bývanie a naozaj mladí ľudia vidia uplatnenie na Slovensku. A mne to je úplne jedno, či tí mladí ľudia sú niekde na východe, na západe, na severe, na juhu, ja sa prihováram všetkým ľuďom, ktorí tu ostali a ak ste mali pocit, že sa nečudujem, že mladí ľudia odchádzajú, tak áno, pri osemnástich rokoch vášho vládnutia sa nečudujem. Ďakujem.
19. schôdza NR SR - 6.deň - A. dopoludnia
Dátum: 2024-09-19
Poslanec: Dej, Dávid (PS)
Druh vystúpenia: Vystúpenie s faktickou poznámkou

74. Ďakujem pekne za slovo. Pán Danko, tak naozaj si myslím, že bol to z vašej strany konštruktívny príspevok. Škoda, že ste to trošku pokazili na konci, kde ste zaútočili na kolegyňu Nash, ktorá na rozdiel od vás nebola súčasťou dvoch vlád, a tým pádom si nemyslím, že je za niečo zodpovedná. Bola vyššia štátna úradníčka a povedzme si úprimne, že ten štát dnes aj vďaka ľuďom, ako ste vy, ktorí tu vládnu, stojí na úradníkoch, pretože keby to oni nedržali, tak by sa to zosypalo asi ako ten semafor, do ktorého ste napálili. Ale teraz k veci. Bolo to tu povedané, tie, tie fondy naozaj presne, že ony fungujú tak, ako ich nastavíte, a musíte naozaj že nemať nám za zlé, keď máme trošku obavy vzhľadom na to, čo ste s tými fondami, ktoré tu už boli spomínané, stihli za ani nie rok tohto volebného obdobia spraviť. A viete, vy ste spomínali v tom príspevku, že prichádzajú nejaké systémové riešenia ohľadom športu a cestovného ruchu. Ja sa dotknem toho športu, lebo vy aj v tom príspevku ste to spomínali. No, ja mám pocit, že systémové riešenia nie sú tie, keď začnete riešiť ten šport od strechy, a nie od podlahy. Ja si myslím, že momentálne ten šport na Slovensku potrebuje riešenia, ktoré sú od podlahy, a nie od strechy. Ak sa bavíme o Fonde na podporu športu, ja som vždy hovoril, že je to dobrý nástroj, že ten Fond na podporu športu, ktorý ste zriadili, že, to bola dobrá myšlienka, a je aj fajn, že tam tie peniaze aj navyšujete. Ale potom nemá zmysel na poslednú chvíľu meniť výzvy a podobne, kde jednoducho toto mu neprospieva. Viete, a keď jednoducho ten šport je dôležité podporovať od tej podlahy, pretože keď budete podporovať mladých ľudí, školský šport a jednoducho talentovanú mládež, tak potom sa nestane to, že za chvíľku je dosť možné, že na olympiáde bude menšia výprava, ako je aktuálny počet podpredsedov parlamentu. Ďakujem pekne. (Ruch v sále.)
19. schôdza NR SR - 5.deň - A. dopoludnia
Dátum: 2024-09-18
Poslanec: Dej, Dávid (PS)
Druh vystúpenia: Vystúpenie s faktickou poznámkou

26. Ďakujem veľmi pekne za slovo, ďakujem za faktickú poznámku. Áno, presne tak, že táto téma, ten odliv mladých ľudí do zahraničia, to nie je len možno kaviarenská téma pre, ja neviem, pár mladých ľudí. Ale keď aj bola predchádzajúce volebné obdobie, teda na konci toho volebného obdobia úradnícka vláda alebo teda vláda odborníkov, tak aj premiéra, teda bývalého premiéra pána Ódora to bola jedna z prioritných tém. Že odchod mladých ľudí bola premiérska téma. Samozrejme, môžeme sa pozrieť, aké témy pána premiéra zaujímajú dnes. Ja som to aj v zásade na úvode uvažoval, že dneska možno viacej pána premiéra zaujíma to, ako kto má tancovať a podobne, ale, samozrejme, mladí ľudia sú niekde, ak vôbec, tak na spodku rebríčka priorít. A presne ako povedala aj kolegyňa Gažovičová, že v zásade toto je len jeden taký z návrhov zákona, ktorý zlepší možno tú, ten prechod tých mladých ľudí zo vzdelávacieho systému na trh práce a teraz ani podľa mňa ani neexistuje nejaké, že jedno geniálne riešenie, ktoré by tu mladých ľudí udržalo. Ale ja si myslím, že to je práve o tom, že tá politická vôľa alebo tá politická moc, ktorú vy, síce tú vôľu nemáte, ale tú moc máte. Máte prezidenta, máte parlament, máte vládu, tak si myslím, že aspoň teda, keď už ste po roku sa venovali iba sebe, že by možno bol čas sa venovať aj, aj mladým ľuďom. Ja rozumiem, že tých problémov v dnešnej dobe je tu veľa, že naozaj tá topánka nás tlačí všade, kde sa pozrieme. Ja som to aj hovoril, od nemocníc, po financie a podobne. Ale ja si myslím, že toto je naozaj niečo, čo ak dnes riešiť nebudeme, tak nás to o pár rokov jednoducho dobehne. Lebo keď tu mladí ľudia nebudú, odídu, talentovaní, mladí, šikovní ľudia, tak kto tu potom ostane? Ďakujem pekne.
19. schôdza NR SR - 5.deň - A. dopoludnia
Dátum: 2024-09-18
Poslanec: Dej, Dávid (PS)
Druh vystúpenia: Vystúpenie v rozprave

18. Ďakujem veľmi pekne za slovo, pán predsedajúci. Vážené poslankyne, vážení poslanci, dovoľte mi, aby som predložil návrh zákona, ktorý sa mení a dopĺňa zákon číslo 5/2004 Z. z. o službách zamestnanosti a o zmene doplnení niektorých zákonov v znení neskorších predpisov. Jedná sa o príspevok a zmenu podmienok na vykonávanie absolventskej praxe a viac tento zákon teda zdôvodním a vysvetlím v rozprave, a zároveň sa aj hlásim do rozpravy.
20. schôdza NR SR - 1.deň - B. popoludní
Dátum: 2024-09-12
Poslanec: Dej, Dávid (PS)
Druh vystúpenia: Vystúpenie s faktickou poznámkou

206. Ďakujem veľmi pekne za to slovo. Pani poslankyňa Plevíková, vy ste toho síce povedali veľa, ale ako faktov ste povedali v podstate málo. Mne vás aj tak zo začiatku úprimne bolo aj ľúto, že to zrovna vyšlo na vás, že ste mali niečo čítať, ale ako ste ďalej pokračovali, tak aj tá moja empatia už potom ubúdala. Povedali ste, že pán Gašpar priniesol závažné dôvody, pre ktoré by mal Michal Šimečka odstúpiť z postu podpredsedu parlamentu. No ja vám poviem úprimne, ja už som tu od deviatej, teraz už je v podstate sedem, čo je takmer 10 hodín, no ja si nemyslím, že patrím k tým menej chápavým, ale aj som ako doteraz tie dôvody nepochopil, nepočul, naozaj im nerozumiem. Rovnako tak ste povedali, že sa to ťažko obhajuje. Áno, ako ťažko sa obhajuje niečo, čo neexistuje. Tam je naozaj veľmi ťažké sa obhájiť. Takisto ste sa dotkli nejakej personálnej politicky a odporúčali ste, koho tu máme potom nominovať na podpredsedu parlamentu. Ja vám vrátim tú loptu na vašu stranu. Vy sa tu niekoľko mesiacov neviete dohodnúť na tom, že kto má riadiť parlament a byť predsedom parlamentu. Okrem toho, aby ste riešili naozaj skutočné problémy, tak sa tu len medzi sebou hádate. Ja by som sa dotkol aj tých faktov, lebo v jednom ste pravdu mali. Ten fakt bol, že tie protesty boli cez leto. Ľudia na ne dobrovoľne na základe svojprávnosti prišli, vyjadrili nesúhlas s vedením aj ministerstva kultúry, ktoré likviduje kultúru. Namiesto toho, aby ministerka pomáhala slovenskej kultúre, tak ju likviduje. A s tým ľudia pochopiteľne nesúhlasia, a preto na tie námestia prišli. Veď ako nič osobné proti ministerke, ale v žiadnej normálnej fungujúcej krajine by táto pani byť ministerkou kultúry nemohla. Ja sa obávam, že by za normálnych okolností ani nemohla riadiť dole tú križovatku na Hodžovom. A ešte posledné, lebo mám málo času. Občianske združenia, ja vám poviem iba jednu vetu z úvodu do politológie, že občianska spoločnosť je zrkadlom každej silnej... (Prerušenie vystúpenia časomerom.)
15. schôdza NR SR - 9.deň - A. dopoludnia
Dátum: 2024-06-25
Poslanec: Dej, Dávid (PS)
Druh vystúpenia: Vystúpenie s faktickou poznámkou

70. Ďakujem pekne za slovo, pán predsedajúci, a ďakujem veľmi pekne za všetky faktické poznámky. Chcel by som reagovať na kolegu Šmilňáka. Nie som si istý, či som to dobre v tom prejave zdôraznil, že je rozdiel, samozrejme, tou brigádnickou prácou a je rozdiel medzi platenou stážou, lebo ako ste sám povedali, tie brigády sú častokrát cez letnú sezónu, kedy študenti a študentky neštudujú, ale môžu si privyrábať niečím, čo nesúvisí s ich štúdiom, čo je úplne v poriadku. Ale toto práve je, naozaj tento návrh zákona docieli to, že študenti a študentky vysokej školy počas štúdia môžu stážovať v inštitúciách, kde jednoducho dostanú za svoju prácu, čo odpracujú, zaplatené a tým pádom nemusia, práve naopak, brigádovať alebo nejakým spôsobom si zabezpečiť príjem s nijakou nesúvisiacou prácou s ich štúdiom. A to je, to je práve to, že jednak zabránime vykorisťovaniu, čo, si myslím, že v 21. storočí v krajine Európskej únii by sme niečomu takémuto mohli predchádzať, a na stranu druhú, ako som aj spomínal, rieši to aj odchod mladých do zahraničia, pretože keď už počas štúdia na vysokej škole máte pracovnú skúsenosť s niečím, čo úzko súvisí s tým, čo študujete, tak je vysoká pravdepodobnosť, že sa v tom odbore, pokiaľ teda máte záujem, aj zamestnáte. Aj pre tých zamestnávateľov, je oveľa lepšie si nechať v práci alebo zamestnať niekoho, s kým majú reálnu osobnú skúsenosť, a tým pádom ak sa študent alebo študentka vysokej školy po úspešnom absolvovaní štúdia zamestná, tak tým pádom je väčšia pravdepodobnosť, že aj ostane na Slovensku, takže naozaj tento návrh zákona je, je adresný, znižuje sociálnu mobilitu a zároveň aj zabraňuje tomu, aby mladí ľudia odchádzali z tejto krajiny. Ďakujem veľmi pekne.
12. schôdza NR SR - 13.deň - B. popoludní
Dátum: 2024-05-09
Poslanec: Dej, Dávid (PS)
Druh vystúpenia: Vystúpenie s faktickou poznámkou

85. Ďakujem pekne za slovo, pán predsedajúci. A, kolegyňa Jaurová, tebe ďakujem veľmi pekne za tvoje veľmi stručné, ale asi jasné zhrnutie tej celej situácie. A k tej forme, no, keď si povedala, že však hlavne nech to nejako prijmú, len, aby teda potom, však to nejako opravia, tak mne to pripomína asi moju prvú jazdu v autoškole, keď som vyhodil blinker doľava, ale odbočil doprava, keď na červenej som išiel dopredu, na zelenej som stál, a potom som mohol povedať tomu inštruktorovi, však, veď dajte mi ten vodičák, ja sa to potom doučím, tak asi toľko mi pripomína celý tento proces okolo toho Fondu na podporu umenia. A mňa to mrzí, lebo mne sa naozaj nechce veriť, že aj predstavitelia alebo predkladatelia tohto zákona aj napriek tomu, že sú z SNS, veria tomu, že akákoľvek politizácia pomôže kultúre na Slovensku. Jednoducho, naozaj jediným účelom tohto návrhu zákona je spolitizovať Fond na podporu umenia, aby mohli politici od stola rozhodovať o tom, kto peniaze dostane, kto nedostane, a na konci dňa sa ešte budú tváriť, že pomôžu kultúre. No a už tu boli rôzne tie príklady toho, ako keď sa tvorila tá legislatíva narýchlo, bola nasilu pretláčaná, tak že sa vždy potom našli tie chyby, na ktoré sme tu niekoľko dní po sebe upozorňovali, tak ja neviem, že keď už toto ponaučenie nie je dostatočné, keď už sme v rámci nejakej kultúry, tak možno odporúčam koaličným poslancom a poslankyniam si prečítať aspoň nejakú bájku, tam vždy je na konci tiež nejaké stručné ponaučenie. Ďakujem pekne.
12. schôdza NR SR - 8.deň - A. dopoludnia
Dátum: 2024-04-26
Poslanec: Dej, Dávid (PS)
Druh vystúpenia: Vystúpenie s faktickou poznámkou

117. Ďakujem pekne za slovo. Pán kolega Dostál, veľmi pekne ďakujem za váš príspevok, sa dotknem konkrétnej časti. Vy ste spomenuli, že aj športové zväzy teda sú občianske združenia, aj ich by sa dotkla prípadne táto novela zákona. Tak áno, je to tak. Športové zväzy sa uchádzajú o dotácie z verejných zdrojov a tým pádom fungujú formou občianskych združení, ale súčasťou financovania športu na Slovensku sú aj rôzne dotácie od zahraničných športových organizácií alebo federácií a aj vďaka týmto príspevkom sa môžu rozvíjať športové kluby alebo zväzy na Slovensku či už formou nákupu nejakej techniky do telocviční, alebo môžu organizovať športové podujatia, a podľa tejto logiky, ak by teda dostali príspevok od dajme tomu zahraničnej federácie, môžem konkrétne uviesť, už som to tu raz hovoril, Slovenský futbalový zväz dostal za postup na majstrovstvá Európy vyše deväť mil. od UEFA, čo je medzin... to je Európska futbalová federácia. Podľa tejto logiky by aj Slovenský futbalový zväz mal mať nálepku zahraničného agenta, alebo teda organizácie so zahraničnou podporou. A mňa by teda zaujímalo, ja som teda fanúšikom vytrvalosti, my sme minule na tieto otázky odpovede nedostali, tak keď už v tomto počte tu sedíte, mňa by zaujímalo, či si vôbec uvedomujete ako spolupredkladatelia tohto návrhu, že sa to dotkne aj športových zväzov. Tento zákon nemá absolútne žiaden pozitívny prínos, práve naopak. Toto môže byť likvidačné pre reputáciu mnoho športových klubov a zväzov na Slovensku a by ma zaujímalo, či ste ako spolupredkladatelia mysleli na to, aký naozaj dopad toto môže vo finále mať. A ja si, ja si naozaj ako nemyslím aj z tej dôvodovej správy, že športové kluby, športové zväzy majú, alebo teda páchajú akúkoľvek proti... protidemokratickú činnosť, narúšajú suverenitu štátu, športové zväzy a kluby každoročne zverejňujú svoje účtovníctvo, záverečnú ročnú správu, takže ja by som chcel naozaj... (Prerušenie vystúpenia časomerom.)
12. schôdza NR SR - 2.deň - B. popoludní
Dátum: 2024-04-17
Poslanec: Dej, Dávid (PS)
Druh vystúpenia: Vystúpenie s faktickou poznámkou

44. Ďakujem pekne za slovo. Pán kolega Dostál, ďakujem veľmi pekne za váš prejav aj napriek tomu, že s tou druhou časťou som nie úplne súhlasil, som rád, že ste to povedali, pretože ono o tomto to presne je, že to, že niekto má na niečo iný pohľad, iný názor, neznamená, že automaticky prijmeme zákon, ešte k tomu z dielne ministerstva, len preto, že sa mi niečo nepáči. Ja neviem, že mne to príde že nielen o tom Vajanskom nábreží, kde sú nejaké dva cyklopruhy spojené teda s buspruhmi, veď my tu máme ďalších skoro tritisíc miest a obcí, že to nie je len o Bratislave, že to jednoducho sa dotýka aj, to má oveľa väčší rozsah. A mne to príde ako keby teraz, ja neviem, už tu máme teda aj nové ministerstvo športu a teraz si zoberme zase nejaký iný príklad, že v nejakom, v nejakej obci niekde na strednom Slovensku, nech teda nepoužívam za príklad len východné Slovensko, sa teraz rozhodne nejaká obec zriadiť futbalové ihrisko, ale minister športu si povie, že on by tam chcel radšej atletickú dráhu, tak teraz všetky tieto športoviská bude musieť posudzovať ministerstvo športu a cestovného ruchu a ak sa tie obce nezariadia tak, ako sa, ako by si to ministerstvo želalo, tak dostanú obrovskú pokutu. Toto je v princípe úplne, úplne rovnako, toto je že úplne rovnaký príklad toho, že, samozrejme, môžeme mať na veci iný názor, ale tak veď keď sa to niečo týka kompetencií a právomocí miest a obcí, tak nech si to tí občania riešia s tou samosprávou na tej lokálnej úrovni, veď od toho predsa aj tie mestá a obce máme. Nerozumiem tomu, prečo by malo ministerstvo dopravy zasahovať do kompetencií miest a obcí. Ja si myslím, že tie mestá a obce nie raz ukázali, že sú dostatočne kompetentné a že im treba naozaj nechať tú, tie rozviazané ruky, a ja si myslím, že toto sa naozaj dá riešiť aj úplne, ak teda vôbec to treba riešiť, si myslím, že sa to dá riešiť úplne ináč ako na pôde Národnej rady. Ďakujem pekne.
6. schôdza NR SR - 23.deň - B. popoludní
Dátum: 2024-01-25
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

144. Ďakujem pekne. Hovorili ste, pán kolega Grendel, o tom, že tu nastalo masívne mocenské rozhodnutie, obmedzenie možnosti vyjadrovať sa poslancov v prvom čítaní. Ako je to pravda, ale myslím si, že aj to, k čomu sa vieme vyjadriť a vyjadrujeme sa už dva a pol týždňa, rezonuje a bude rezonovať aj ďalej. Ďakujem vám za vaše modelové príklady, ktoré ste priniesli, ktorých autormi sú právnici a ľudia z praxe, ktoré hovoria o tom, čo sa stane, keď ten zákon bude platiť. A nastane to kvôli tomu, čo je tam navrhnuté, kombináciou zmeny sadzieb, dôb premlčania, výšky škody. Ale dávam si otázku, či sme toto nemali riešiť vopred a či aj koalícia, predkladateľ toto nemal riešiť vopred a urobiť to tak, poviem tak obrazne, ako takou pyramídou. Keď sa ohlási zámer nového zákona, tak na začiatku by sa mali vyjadrovať tí, ktorých sa to týka, ktorí vedia si predstaviť, čo to prinesie v praxi. A potom postupne zužovať, filtrovať zlé veci, zužovať to tak, aby do Národnej rady prišiel zákon, ktorý bude dobre pripravený a ktorý možno potrebujeme vyladiť už len minimálne. Toto sa presne nestalo. Prišiel sem, prišla sem novela Trestného zákona, ktorá je veľkou novelou, a porovnal by som to možno s Občianskym alebo Obchodným zákonníkom, s kódexami, ktoré treba pripravovať veľmi do šírky aj do hĺbky. To sa nestalo a my teraz hovoríme o tých dôsledkoch, ktoré to budú mať, nastavujeme zrkadlo vládnej koalícii a myslím, že ten čas stojí za to. Lebo ľudia viac a viac to chápu a keď bude zákon účinný, vrátia sa k tomu a budú si to vedieť prepojiť. Ďakujem.
6. schôdza NR SR - 23.deň - B. popoludní
Dátum: 2024-01-25
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

134. Ďakujem pekne. Pán kolega Horecký, hovoril si o systéme prokuratúry na Slovensku, na to, že tu funguje sovietsky model prokuratúry, teda monokratický systém, ktorý v minulosti slúžil komunistickej strane a jej ideológii, ako si to aj ilustroval na prípade Přemysla Coufala a na prípadoch prenasledovania politických oponentov v minulosti. V súčasnosti a s históriou, ktorú máme, to, čo máme za sebou, a v kontexte, v ktorom žijeme, som presvedčený, že je užitočné, aby špeciálna prokuratúra fungovala ďalej a jej rušenie koalíciou na hulváta v skrátenom legislatívnom konaní je prudko účelové, ako si to aj ty ilustroval. Inde v iných krajinách Európskej únie nie sú možno špeciálne prokuratúry, ale sú tam špecializované útvary prokuratúry na boj s korupciou a organizovaným zločinom, napr. v Česku nie je prokuratúra, ale štátne zastupiteľstvo, a preto aj dáva logiku, že nebudú mať špeciálnu prokuratúru. Ale majú špecializovaný útvar na štátnom zastupiteľstve, ktorý rieši korupciu a organizovaný zločin. Takže ak koalícia hovorí, v mnohých mediálnych výstupoch to tak hovoria, že nič také neexistuje inde alebo minimálne, tak je to zavádzanie. V slovenskom kontexte nepochybne má zmysel zachovanie takéhoto špecializovaného útvaru, lebo hrozí, ako si tiež na to poukázal, že nielen zrušením Úradu špeciálnej prokuratúry, ale aj ďalšími zmenami v Trestnom zákone, ako sú zmeny trestných sadzieb, prekvalifikovanie zločinov na prečiny, premlčanie trestných činov, sa spravodlivosť pre každého občana zmení na amnestie a ochranu pre ľudí blízkych vládnej koalícii. A to za skutky minulé, ale pravdepodobne aj budúce. Ďakujem.